# Māui Rautaki: Wāhanga Tahi

Te rakahinonga: Ngā whāinga poto, paetata me te pae tawhiti, te whakatakoto mahi hihira

### He aha te Rakahinongatanga?

Koinei te kaha ki te mahi, te māia ki te noho pūmau me te manawanui i roto i ngā wero me ngā hinganga katoa ka pupū ake i te ao pakihi. Whai whakaarohia ngā whakakōroiroi katoa me eke panuku i a Māui ki te whakapōturi i a Tamanuiterā. Koinei te whakamārama tūturu o te rakahinonga, tētahi tangata e hiahia ana ki te whakangaro i ngā ārai kia ea ai tōna matakite. Pēnei i a Māui, e whakamahi ana te rakahinonga i ngā wheako o mua me ngā rautaki ki te hanga i ngā whakatau pakihi atamai me te whakatutuki i tōna matakite.

### Te Tautuhi i ngā Whāinga Poto, Paetata me te Pae Tawhiti, me te whakatakoto mahi Hihira

Ko te whāinga te mutunga iho o tētahi mea i hiahia rā koe ki te whakatutuki. Ko ngā whāinga kē ngā hipanga ka oti i a koe tērā whāinga te whakatutuki. Ko tētahi tauira pea, ko tō pīrangi ki te hoko mai i ētahi hū poitūkohu hou, engari kāore i a koe te moni. Mēnā ko tō whāinga poto ko te hoko i aua hū, me aha koe kia tutuki ai tēnā?

Me whakaaro ki te pēheatanga o tā Māui whakapōturi i a Tamanuiterā. Ko tana whāinga poto ko te whakapōturi i te rā ka taea e ngā tāngata te whakatipu kia nui ake ngā kai hei kainga mā rātou, kia pārekareka ake tō rātou ora i roto i ngā hihi o Tamanuiterā.  Me whakaaro anō ki a Māui me tana mahi ngātahi me ōna tuākana ki te whakatakoto i ngā whāinga poto, paetata hoki hei whakapōturi i a Tamanuiterā. I kitea e Māui he raruraru me whakatika. I whakamahere i tētahi rautaki, me te whāinga pae tawhiti o te whakarite kia whiwhi tōna whānau, hapū me te iwi i te nui atu o te awatea, kia pai ake ai te oranga ā muri atu.

### Te whakatakoto whāinga

Ko tēnei mea te whakatakoto whāinga hei tautohu i ngā **hipanga** mārama me oti kia tutuki ai tētahi whāinga, ā, te āta whakaraupapa i aua hipanga mā ngā **tūmahi mārama ka taea**, tērā me whakatutuki ā tētahi rā kua whakaritea. He rārangi arowhai pea tēnā o ngā mahi me mahi kia tutuki ai tō whāinga.

Me whakahaere anō hoki ō whāinga mā te wehewehe ki ngā roanga wā ka hiahiatia ki te whakatutuki;

* Ko te whāinga poto he whāinga kia oti wawe. I waenga i te 6 marama ki te 2 tau.
* Ka pau pea te whāinga paetata te whakaoti i waenga i te 2 ki te 5 tau.
* Ka pau pea te whāinga pae tawhiti te whakaoti i waenga i te 5 ki te 10 tau, neke atu rānei, kei te āhua tēnā o te rahi o tō whāinga.

**TOHUAKI:** Tuhia ngā whāinga nāu i tautuhi, ka waiho ai ki tētahi wāhi e kitea noatia ai e koe hei whakamaumaharatanga tonutanga o tō whāinga.

### Te tīmata i tētahi pūkete pēke

Mēnā ko tō whāinga he penapena moni, me whai pūkete pēke hei kuhu moni. Me whakarite i tētahi wā hui i tētahi o ngā pēke matua o Aotearoa ki te tīmata i tētahi pūkete pēke. Mēnā kei raro i te 18 ō tau, me haere tētahi matua, kaitiaki rānei i tō taha, ā, me whakarato hoki i ēnei mōhiohio;

* **Te hāpono wāhi noho** – Pēnei i tētahi reta whaimana, i tukuna mai e tō kura kei runga ko tō ingoa me te wāhi noho.
* **Te Hāpono Tuakiri** – To tiwhikete whānautanga, uruwhenua, raihana taraiwa rānei mēnā kei a koe tētahi.
* **Tō Tau Tari Taake** – Koinei tāu ake tau mō ngā pūtake tāke. Ka āhei te tiki i taua mōhiohio i Te Tari Taake.

Mutu mai ana tō wā hui, ko te tikanga he kāri Eftpos tāu, ā, kua kōwhiria kētia e koe he tau taukiri mōna. Ka pau pea he wā roa ake mō te tukatuka i ētahi atu momo kāri nama, ā, ka wātea hei tiki ake i te pēke, ka tukuna rānei ki tō wāhi noho.

Me pēhea te whakahaere i tō pūkete peke:

* Ina oti tō pūkete pēke te whakarite - whakamahia te mahi pēke tuihono ki te whakahaere i tō pūkete.
* Me mōhio ki tō tapeke pūtea. E hia kei roto i tō pūkete?
* Whakamahia te mahi pēke pūkoro, tētahi taupānga pūkoro rānei.
* Whakaritea he pūkete haki mō tō moni ka whakamahia i ia rā, me tētahi pūkete penapena e whakawhitia ai ō moni ki roto kia penapenatia
* Whakakehea ngā utu pēke mā te kōwhiri i te pūkete pai ki ō hiahia, ka whai i ngā tohuaki me ngā tīwhiri a tōu ake āpiha pēke.

### Te mārama ki te Eftpos, Moni Tango me te Moni Taurewa

He kupu rāpoto a Efpos mō Electronic funds transfer at point of sale. He pūnaha utu tāhiko e whai wāhi ai ngā whakawhitinga moni tāhiko e whakamahi ana i ngā kāri utu, pēnei i ngā kāri nama me ngā kāri tāwere. E honoa ana tō pūkete pēke ki taua kāri, ā, hei ia whakamahinga, ka tangohia he moni i tō pūkete. Nā tēnei, kāore koe e mate ki te kawe haere i ngā moni.

### Te Nama

Arā, mēnā ka nama koe, e noho nama ana koe ki tētahi atu tangata, whakahaere rānei. I te ao ahumoni e kīia ana te tangata e noho nama ana ko te tangata noho nama, ā, ko te tangata me utu ki a ia taua nama, ko ia te kaitukunama. Ko te tikanga e whakaaro ana tātou he mea kino te nama, engari ehara i te kino ngā momo nama katoa. He mea nui te mōhio, arā pea ngā take papai mō te noho nama, he aha hoki aua take.

### Te Nama Pai

I roto i te wā roa ka pai ake koe mēnā kua whai nama pai. E mārama ana tō pūtake mō te whakaae ki te nama, arā, ka whiwhi i tāu e hiahia ai, ā, kāore e tere heke tōna uara. Kei a koe he mahere whai kiko mō te utu anō i te nama tērā e tuku i a koe kia whakawātea i te tere ka taea, kia utu anō rānei mā ngā utu harangotengote e ngāwari ana. E pēnei ana tēnei ki te tango i te nama nui mō te hoko i tētahi whare. E kīia ana taua momo nama he mōkete.

* He take mārama te hoko whare mō te noho nama
* Ko te tikanga o te mōkete, nāwai i roa ko koe te rangatira o tō whare
* Ko te whare he hiahiatanga mārika
* Ko te tikanga, ka piki te uara o ngā whare i roto i te wā, ka mahue te heke.

### Te Nama Kino

Ko te nama kino he nama i hē kē atu ai koe. He nui te utu mō te utu anō i tēnei momo nama, ehara mō tētahi mea e tino hiahia ana koe, kāore hoki e 'whakahokia mai te uara o te utu' i te roanga ake o te wā. Me kī, ka tere ngaro tōna uara, kāore rānei i te whai uara i te tīmatanga. Ko te tikanga, kāore he mahere whai kiko tō te nama kino mō te utu anō, ā, ka tūpono ina whakamahi nama te tangata ki te hoko i ngā mea ka **pīrangi** rātou, kaua ngā mea me **āta hiahia kē,** ki te mino moni rānei hei utu nama. Mēnā ka kī mai tō mahere pūtea kāore e ea i a koe ngā utunga anō, engari me mino moni kē, ko taua nama he nama kino.

### Te Nama Whaiaro

E pā ana te nama whaiaro ki te moni e noho nama ai tētahi tangata nā tētahi pūtea taurewa i tangohia.

### Te Nama Pakihi

E pā ana te nama pakihi ki te moni e noho nama ai tētahi pakihi nā tētahi pūtea taurewa i tangohia e taua pakihi.

### Moni Taurewa

Ka tuku te moni taurewa i tētahi kaituku taurewa kia whakarato [moni](https://en.wikipedia.org/wiki/Money), [rauemi](https://en.wikipedia.org/wiki/Resources) rānei ki tētahi kaimino. Ka utua anō tēnei e te kaimino i tētahi wā o muri atu, me te tāpiri i ngā utu e whakaaetia ana pēnei i te huamoni me ngā tiringa. Ko te tikanga, ko te kāri tāwere te mea e whakamahi nuitia ana ki te whakapipi i tēnei momo nama.

### Ngā Hihira

E tohu ana ngā mahi hihira ki ngā wā e hihira ana koe i tō whāinga kia pae ake ai tō whakahaere in tōna koke. Mā te hihira ā-rā e whakahaere koe i te kokenga o tō kaupapa i te wā kotahi i ia rā i te iti iho, ā, mā ngā mahi hihira ā-wiki e whakahaere koe i te kokenga o tō kaupapa i te wā kotahi i ia wiki i te iti iho.